Påskeferien byder på æg, påskekyllinger og dinosaurer i Aalborg Zoo.

Påskeæg og påskekyllinger er ikke til at komme udenom i denne tid, og i Aalborg Zoo har de begge dele klar til påskeferieramte børn. I en stor rugemaskine udklækkes der hver dag nye kyllinger, som efter et døgn er klar til at komme ud af rugemaskinen, så børnene kan hilse på og ae de bløde, gule kræ. Og så kan man også male sit eget påskeæg - eller "dino-æg" som zoo kalder dem. Påskeferien står nemlig også i dinosaurernes tegn, og fugle er dinosaurernes nærmeste nulevende slægtninge. Påskeferieaktiviteter fortsøtter til og med mandag i Aalborg Zoo, og store bededag har dinosaurerne for alvor deres indtog i haven, når udstillingen "Return of the Dinosaurs" åbner.